b'\n_START_ARTICLE_\nOb\xc4\x8dina Cerkvenjak\n_START_SECTION_\nNaselja v ob\xc4\x8dini\n_START_PARAGRAPH_\nAndrenci, Brengova, Cenkova, Cerkvenjak, Cogetinci, \xc4\x8cagona, Grabono\xc5\xa1ki Vrh, Ivanjski Vrh, Kadrenci, Komarnica, Pe\xc5\xa1\xc4\x8deni Vrh, Smolinci, Stanetinci, Vanetina, \xc5\xbdupetinci\n_START_SECTION_\nZgodovina\n_START_PARAGRAPH_\nObmo\xc4\x8dje dana\xc5\xa1nje ob\xc4\x8dine je bilo poseljeno \xc5\xbee v anti\xc4\x8dni dobi, o \xc4\x8demer pri\xc4\x8dajo razli\xc4\x8dna najdbi\xc5\xa1\xc4\x8da, kot so gomilna grobi\xc5\xa1\xc4\x8da, ki jih je kar nekaj \xe2\x80\x93 v Brengovi na dveh krajih, v Andrenci, \xc5\xbdupetinci in Grabono\xc5\xa1kem Vrhu, ter nekaj predmetov iz teh grobi\xc5\xa1\xc4\x8d, npr. kamnite sekire v Andrencih in Cogetinci, glinasta posoda v Brengovi in bronasta bifula v Grabono\xc5\xa1kem Vrhu. Ostankov zgradb niso na\xc5\xa1li. Vlado Lorber je leta 1938 pri raz\xc5\xa1iritvi ceste na Andrenskem vrhu na\xc5\xa1el lepo ohranjeno ognji\xc5\xa1\xc4\x8de, ve\xc4\x8d sekir in dele glinastih posod. Zgodovinarji uvr\xc5\xa1\xc4\x8dajo te najdbe v 1. in 2. stoletje n. \xc5\xa1t._NEWLINE_Najstarej\xc5\xa1e pisne vire najdemo o naselju \xc4\x8cagona (Schageu) proti koncu 13. stoletja, ko so tam stali trije strelski dvorci. Obstoj cerkve sv. Antona in po njej imenovanem kraju se prvi\xc4\x8d omenja leta 1421 in \xc5\xa1e nekajkrat v 15. stoletju v razli\xc4\x8dnih dokumentih. Leta 1446 je zapisano, da cerkev Sv. Antona pripada fari Sv. Benedikta (s. Antoni khirchen, dy zu s. Benedicten pharr geh\xc3\xb6rt), kar nam ponovno potrjujeta dokumenta iz leta 1460, ki govorita o Cogetincih, ki da le\xc5\xbeijo blizu antonovske cerkve, ki je podru\xc5\xbenica Sv. Benedikta (Czogendorf bei sand Anthoni kirchen, die zu s. Benedicten pfarr daselbst geh\xc3\xb6rt). Leta 1500 se \xc5\xa1e nekajkrat omenja kraj Sv. Anton v zvezi s tamkaj\xc5\xa1njimi kraji. Ime Cerkvenjak prvi\xc4\x8d zasledimo v dokumentih iz leta 1491._NEWLINE_Na obmo\xc4\x8dju dana\xc5\xa1nje ob\xc4\x8dine je bilo sredi 19. stoletja sedem ob\xc4\x8din; Andrenci, Brengova, \xc4\x8cagona Cerkvenjak, Cogetinci, Smolinci in \xc5\xbdupetinci, po katerih se \xc5\xa1e danes imenujejo katastrske ob\xc4\x8dine, med vojnama v letih 1933\xe2\x80\x9334 so navedene ob\xc4\x8dine prvi\xc4\x8d zdru\xc5\xbeili v eno ob\xc4\x8dino pod imenom Cerkvenjak. Sledile so razli\xc4\x8dne ureditve v med- in povojnem obdobju, do leta 1998 je bila Krajevna skupnost v Ob\xc4\x8dini Lenart, nakar se je osamosvojila in bila 22. novembra z zakonom ustanovljena nova Ob\xc4\x8dina Cerkvenjak.\n_START_SECTION_\nPrebivalstvo\n_START_PARAGRAPH_\nOb popisu leta 2001 je bila sloven\xc5\xa1\xc4\x8dina materni jezik 1994 (97,5\xc2\xa0%) ob\xc4\x8danom. Neznano je za 39 (1,9\xc2\xa0%) oseb. 1379 ali 67,4\xc2\xa0% je rimokatoli\xc4\x8danov.'